Politiet opfordrer til, at man er ekstra opmærksom på små afmærkninger, der lige pludselig sidder på ens postkasse eller ved ens dør.

Indbrudstyve bruger nemlig ting som klistermærker eller nu små kugler, som de holder øje med bliver liggende som tegn på, om folk har været hjemme.

- Vi har før haft mistanke om, at indbrudstyve har afmærket nogle huse, som de gerne vil besøge senere. Ser man klistermærker eller kugler omkring sin bopæl, som ikke burde være der, hører vi gerne om det, siger politikommissær Carsten Arentoft fra Fyns Politi.

Læs også : Ny bundrekord: Færre får besøg af tyven i København

Maria Brumvig opdagede små kugler på dørtrinnet

En af dem, som har opdaget noget mystisk ved sit hus, er Maria Brumvig, som bor i kvarteret Bolbro i Odense:

- Jeg kommer hjem fra en tur til København søndag middag, hvor det ligner, at det har haglet rigtig meget foran vores hoveddør.

Men ved nærmere eftersyn viste det sig, at kuglerne ikke var et vejrfænomen:

- Da vi kommer tættere på, ligger der en masse små hvide plastikkugler foran vores dør, både på trappeafsatsen og fliserne. Det synes vi så meget mærkeligt ud.

- Da vi kommer tættere på, ligger der en masse små hvide plastikkugler foran vores dør, både på trappeafsatsen og fliserne. Det synes vi så meget mærkeligt ud. Maria Brumvig, Odense

Læs også : Politiet: Rumænske indbrudsbander er velorganiserede

Få det til at se ud som om der er nogen hjemme

Det viste sig bagefter, at der havde været flere indbrud i Maria Brumvigs kvarter, og det er derfor hendes og politiets mistanke, at kuglerne har været placeret af tyve.

Hos brancheforeningen SikkerhedsBranchen råder direktør Kasper Skov Mikkelsen til, at man sikrer sig mod indbrud og tyveri ved at give indtryk af, at der er nogen hjemme:

- Få en aftale med naboen. Tilmeld jer nabohjælp og få nogen til fylde skraldespanden, tømme postkassen og tænde lys. Kort sagt: Få huset til at se beboet ud.